《三高祠咏古三首 其二》
宋代·刘季孙

吴江净如镜，吴艇轻如飞。吴山远如画，此景天下稀。

秋风晓槭槭，秋雨凉霏霏。谁将菰菜撷，正是鲈鱼肥。

时有季鹰者，怀此知所归。浩歌有馀乐，肯乐首阳饥。

亲朋不可挽，飘忽云边衣。亦闻有富贵，大第严朱扉。

食必列钟鼎，侍妾鸣珠玑。簪裾望颜色，宾从生光辉。

一言转造化，枯朽生芳菲。功高责更重，势或干天威。

福深祸亦称，颠覆始知机。斯人悟兹理，吊世潜欤欷。

浮沉顾宠禄，安能与心违。沧波浩无际，草木情依依。

可以恣幽步，白云藏钓矶。静引一杯酒，高歌怜昨非。

数峰太湖上，斜阳明翠微。虚亭展遗像，想见犹忘机。

作者简介：刘季孙（1033～1092）北宋诗人，苏轼称其为“慷慨奇士”。字景文，祥符（今河南开封）人，北宋大将刘平之子。宋仁宗嘉祐年间，以左班殿直监饶州酒务，摄州学事（《石林诗话》卷下）。哲宗元祐中以左藏库副使为两浙兵马都监。因苏轼荐知隰州，仕至文思副使。七年，卒，年六十。博通史传，性好异书古文石刻，仕宦所得禄赐尽於藏书之费。刘季孙交游广阔，与王安石、苏轼、米芾，张耒等文人雅士相知，事见《东坡全集》卷六三《乞赙赠刘季孙状》、《东都事略》卷一一○《刘平传》。刘季孙诗，据宋王十朋《东坡诗集注》等书所录，编为一卷。《隰州志》称其“以文最称”。